UENIGE: Sp vil separere kommunene som blir slått sammen med tvang, dersom de vinner valget. Men ordførerne er skeptiske til skilsmisseplanene.

Kommune-reformen

«Eventuelle tvangssammenslåinger gjort like før valget 2017, skal oppheves», står det i Senterpartiets program­forslag til stortingsvalget.

Også Arbeiderpartiet har lovet tvangssammenslåtte kommuner skilsmisse om de ønsker det.

En ringerunde Klassekampen har gjennomført til ordførerne i de 13 kommunene regjeringen og samarbeidspartiene KrF og Venstre har blitt enige om å slå sammen med tvang, viser at de aller fleste er skeptiske til å gjøre om på et tvangs­vedtak.

– Vi har satt i gang allerede med å samle tjenester. Å begynne nye diskusjoner om det, vil være spesielt for de noen tusen ansatte. Jeg er klar over at omkamp er en norsk nasjonalidrett, men jeg tror ikke det blir noe av for oss, sier Petter Schou (H), ordfører i Spydeberg, som skal slås sammen med Hobøl, Askim og Eidsberg.

Kommunereformen: • Gjennom regjeringens kommunereform blir tallet på kommuner i Norge redusert fra 428 til 358. 94 kommuner har funnet sammen gjennom frivillige prosesser og slår seg sammen til 39 nye kommuner. • Høyre, Frp, KrF og Venstre er enige om å bruke tvang mot 13 kommuner for å tvinge dem til å slå seg sammen med andre: Spydeberg, Skedsmo, Fet, Sørum, Lindesnes, Søgne, Leikanger, Balestrand, Vikna, Leka, Bindal, Ørland og Haram. • I en meningsmåling som er utført for VG er 53 prosent av de spurte imot tvangssammenslåing, 29,8 prosent er positive.

Tunge prosesser

Mange av de 13 ordførerne trekker fram hensynet til de ansatte i kommunene når de begrunner sin skepsis til å gjøre om en tvangssammenslåing etter stortingsvalget.

– Jeg ser det praktisk som mer eller mindre umulig. Mange hundre ansatte vil allerede ha fått arbeidsavtale i den nye kommunen, og det å reversere det vil være veldig kostbart. Det å lage en stor kommune på over 100.000 innbyggere er krevende, og 2020 er en kort frist for å få det til, så vi må komme i gang med en gang, sier Astrid Margrethe Hilde (Ap), ordfører i Søgne kommune, som etter planen vil bli slått sammen med Songdalen og Kristiansand.

Hun får følge av Amund Hellesø (Ap), ordfører i Vikna, som blir tvunget sammen Nærøy, Leka og Bindal.

– I utgangspunktet høres det helt merkelig ut. Hva gjør vi da etter vedtaket i Stortinget? Skal vi vente til etter valget? Vi har jo mange ansatte i kommunen som blir berørt. Blir det nå et tvangsvedtak, må vi jobbe med det som utgangspunkt. Jeg ser ikke helt for meg at vi skal reise til Oslo og be om oppheving. Det blir å rote til prosessen enda mer, sier han.

Håper på separering

En av ordførerne Klassekampen har snakket med, uttrykker et utvetydig ønske om separering etter valget:

– Kommunereformen er rå. Det er som et spill som foregår i komiteen og regjeringen, men det angår mennesker i aller høyeste grad. De kjører over folket og tilbakemeldingene som har kommet. Vi håper folket kan bli med på å ta tilbake kontroll, sier Per Helge Johansen (Sp), ordfører i Leka.

Bindals ordfører Britt Helstad (Ap) er også åpen for muligheten.

– For noen kan det være viktig å få muligheten, men først må Ap vinne valget, sier hun.

Kritisk til prosessen

Uavhengig av politisk farge er de fleste ordførerne kritisk til at Stortinget bruker tvang.

– Vi er prinsipielt mot bruk av tvang. Jeg synes heller ikke argumentasjonen fra regjeringen er den sterkeste så langt, sier Tom Myrvold (H), ordfører på Ørland, som slås sammen med Bjugn.

paalh@klassekampen.no